كوبرا

الكوبرا او الناشر او الصل هو تعبان سام و نشيط, و ان حس بتهديد بيبتدى يشرَّع (يفرد ضلوع رقبته) فبتظهر رقبته مفلطحه و ممطوطه بالعرض و بتخليه يظهر و كإن له قلنسوه, و السلوك ده بيعمله كإشاره منه للتحدى او للتحذير او للتعبير عن الثقه بالنفس و استعراض للسيطره و الهيمنه. ضلوع رقبته مستقيمه تقريباً, مش منحنيه زى باقية ضلوع الجسم.

و عند تعبان الكوبرا طريقتين فى استخدام سمه القاتل. الطريقه الاولى: عن طريق لدغ الضحيه بانيابه السامه الموجوده فى فكه الفوقانى, و دى قدره عند كل انواع الكوبرا. و بتسبب موت الانسان خلال ساعات قليله لو متعالجش. الطريقه التانيه: عن طريق بخ السم فى عين الضحيه, و دى قدره اضافيه عند بعض انواع الكوبرا بتسمى (الكوبرات البخاخه). و فى الكوبرات البخاخه بتاخد الانياب شكل بيتيح ليها بخ السم لقدام لما بيشرَّع التعبان و بيرجع براسه لورا. و بيتم بخ السم بالطريقه دى عند نوعين من الكوبرات الافريقيه، و نوع تالت فى شرق الهند. و مش بيسبب السم المبخوخ ضرر للانسان الا اذا دخل فى العينين. وقتها بيسبب تهيج شديد فى العين و و بيتلف انسجتها, و ممكن ينتهى بالعمى ان متغسلتش العينين و اتعالجت بعد البخ على طول.

بيعدى طول تعبان الكوبرا المصريه "اورايوس" البالغ المترين, و بيتدرج لونه من النحاسى للاسود.

و بيعدى طول الكوبرا الهنديه البالغ المترين, وقطره نحو 15 سنتيمتر. و بيتدرج لونه من الاصفر للبنى المكتوم. و فى ضهر رقبته نقشه شبه النضاره بتميزه باقية الكوبرات.

بيعتبر تعبان ملك الكوبرا اللى بيعيش فى جنوب شرق آسيا اكبر انواع الكوبرا, و اطول التعابين السامه فى العالم, فطوله ممكن يوصل 5,5 متر.

معظم تعابين الكوبرا بتاكل الضفادع, و العلاجيم, و القوارض, و الخفافيش, و الطيور الصغيره فى الحجم, و الثدييات الصغيره فى الحجم, و السحالى, و انواع تانيه من التعابين.

بيعتبر حيوان النمس اكبر اعداء الكوبرا. فهو سريع اوى و عنده مناعه نسبيه ضد السم, بيهاجم التعبان و بيقتله فى العاده. و كان بعض الهنود زمان بيعملوا مضاربات بين الكوبرا الهنديه و حيوان النمس, و لكن المضاربات دى اللى كانت بتنتهى فى العاده بقتل الكوبرا اتمنعت دلوقتى فى الهند و بقت مش قانونيه و بيعرض القايم بيها نفسه للملاحقه و المساءله القضائيه.

بتعيش تعابين الكوبرا فى افريقيا, و جنوب آسيا, و جزر الهند الشرقيه بما فيها جزر الفلپين. و بيعتبر تعبان الكوبرا كائن خجول و انطوائى بيحافظ على مسافته بعيد عن الناس, و مش بيهاجم الا للدفاع عن نفسه اذا حس بالتهديد او الخطر. و التعابين بكامل انواعها مش بتسمع و لكن بتتعامل بغريزة الشم و التحسس و التتبع.

 شوف 
لدغة تعبان
 لينكات برانيه 

 مصادر 

تصنيف:تعابين
تصنيف:حيوانات مفترسه